iPhone 11 får kærestefunktion til musik

Nye rygter fra en leverandør af komponenter hævder, at Apple vil give den kommende iPhone 11 mulighed for at streame musik trådløst til to hovedtelefoner på samme tid. Det vil betyde, at to mennesker vil kunne høre musik fra den samme telefon.

Allerede nu kan iPhone håndtere flere Bluetooth-enheder på samme tid, eksempelvis AirPods og Apple Watch, men der kan kun komme lyd ud af den ene enhed.

Det er det japanske medie Macotakara der bringer historien og i deres eksempel citeres en mulighed for at koble iPhone til en bil og et sæt hovedtelefoner, så man kan sende GPS-instruktioner til bilens højttalersystem mens man lytter til musik på et sæt hovedtelefoner.

Dual Bluetooth Audio understøttes allerede af en række Android-telefoner fra både Huawei og Samsung. Det er en officiel feature i Bluetooth 5.0-standarden, hvilket betyder, at Apple teoretisk vil kunne aktivere funktionen i flere nuværende modeller via en simpel softwareopdatering. Nemlig iPhone 8, iPhone X, iPhone XR og iPhone XS der alle har Bluetooth 5.0.

Tidligere har det været rygter om, at iPhone 11 vil være udstyret med omvendt trådløs opladning, så det bliver muligt at oplade eksempelvis AirPods-hovedtelefonerne trådløst ved at lægge dem på bagsiden af iPhone.

iPhone 11-serien forventes at blive lanceret ved et event til september, men allerede i starten af juni vil Apple give en smagsprøve på iOS 13 under World Wide Developers Conference.

iPhone 11 får kærestefunktion til musik